ผถห. WPH ไฟเขียวควักเงิน 37.5 ลบ.แจกปันผล 24 พ.ค.นี้ แย้มรพ.อ่าวนางกระแสตอบรับเยี่ยม
ผู้ถือหุ้น WPH ไฟเขียวควักเงิน 37.5 ล้านบาท แจกปันผล 0.0625 บาทต่อหุ้น วันที่ 24 พ.คนี้ แย้มโรงพยาบาลอ่าวนางในกระบี่กระแสตอบรับเยี่ยม! 
ผู้ถือหุ้น WPH ไฟเขียวควักเงิน 37.5 ล้านบาท แจกปันผล 0.0625 บาทต่อหุ้น วันที่ 24 พ.คนี้ แย้มโรงพยาบาลเปิดใหม่ที่กระบี่กระแสตอบรับเยี่ยม!
29 เม.ย. 2562

นายเชน เหล่าสุนทร รองประธานเจ้าหน้าที่บริหาร บริษัท โรงพยาบาลวัฒนแพทย์ ตรัง จำกัด (มหาชน) หรือ WPH เปิดเผยว่า จากผลการดำเนินงานของกลุ่มบริษัทประจำปี 2561 มีการเติบโตของรายได้ 17.4% และกำไรสุทธิเติบโตสูงถึง 111.1 % ซึ่งมีการเติบโตที่ดี และเมื่อวันที่ 25 เมษายน 2562 ที่ประชุมสามัญผู้ถือหุ้นประจำปี 2562 จึงมีมติอนุมัติจ่ายเงินปันผลให้แก่ผู้ถือหุ้นในอัตรา 0.0625 บาทต่อหุ้น รวมเป็นเงินทั้งสิ้น 37,500,000 บาท
โดยแบ่งเป็นกำไรสุทธิจากกิจการที่ได้รับการส่งเสริมการลงทุน (BOI) จำนวน 14,460,000 บาท หรืออัตรา 0.0241 บาทต่อหุ้น และกำไรสุทธิจากกิจการที่ไม่ได้รับการส่งเสริมการลงทุน(Non BOI) จำนวน 23,040,000 บาท หรืออัตรา 0.0384 บาทต่อหุ้น อัตราเงินปันผลเท่ากับร้อยละ 61.43 ของกำไรสุทธิ
ทั้งนี้ บริษัทฯ ได้กำหนดวันที่กำหนดรายชื่อผู้มีสิทธิได้รับปันผล (Record Date) วันที่ 7 พฤษภาคม 2562 และพร้อมจ่ายเงินปันผลให้แก่ผู้ถือหุ้น ภายในวันที่ 24 พฤษภาคม 2562
สำหรับภาพรวมการเปิดบริการ โรงพยาบาลวัฒนแพทย์ อ่าวนาง จังหวัดกระบี่ (รพ.ใหม่) อย่างเป็นทางการ เมื่อวันที่ 1 มีนาคม ที่ผ่านมา ได้รับการตอบรับที่ดี ซึ่งเป็นการให้บริการในเฟสแรกเริ่มต้นที่ขนาดจำนวน 59 เตียง โดยคาดว่าปี 2562 จะสร้างรายได้ให้บริษัทฯ ประมาณ 120 ล้านบาท และจะเติบโตแบบก้าวกระโดดในปี 2563-2564 จากการขยายการรับรู้ของ ผู้เข้ารับบริการ รวมถึงกระแสตอบรับที่ดีมาก
ทั้งนี้บริษัทฯประเมินว่าเมื่อมีการใช้บริการมีเข้ามาอย่างต่อเนื่อง คาดว่าจะใช้เวลาไม่เกินปี 2563 สามารถถึงจุดคุ้มทุน  ขณะเดียวกันบริษัทฯ อาจจะพิจารณาขยายพื้นที่การให้บริการของโรงพยาบาลอ่าวนางในเฟส 2 ได้ในทันที หากมีการใช้บริการที่ดี โดยสามารถขยายขนาดเพิ่มได้อีก 40-50 เตียง
อย่างไรก็ตาม ในปีนี้บริษัทฯ คาดว่าจะใช้งบลงทุนประมาณ 140 ล้านบาท สำหรับโครงการก่อสร้างอาคารศูนย์สุขภาพครบวงจร แห่งใหม่ คาดว่าจะเริ่มดำเนินการก่อสร้างได้ในช่วงปลายปีนี้ โดยจะไม่มีการใช้เงินลงทุนสำหรับโครงการขนาดใหญ่อื่นๆนอกเหนือจากโครงการดังกล่าว
ส่วนความคืบหน้าของการดำเนินการ โรงพยาบาลวัฒนแพทย์ สมุย (บริษัทย่อย) คาดว่าจะเริ่มดำเนินการก่อสร้างในช่วงไตรมาส 4 ปี 2562 และคาดว่าจะเปิดให้บริการได้ในช่วงไตรมาส 1 ปี 2564